
PROPUNERE DE REZOLUȚIE A PARLAMENTULUI EUROPEAN
referitoare la relațiile politice între UE și SUA
(2025/2084(INI))
Parlamentul European,
–	având în vedere Declarația transatlantică privind relațiile dintre CE și SUA din 1990,
–	având în vedere declarația comună din cadrul Dialogului transatlantic al legiuitorilor din 15 iunie 2025,
–	având în vedere rezoluțiile sale din 2 aprilie 2025 referitoare la punerea în aplicare a politicii externe și de securitate comune – raportul anual pe 2024[footnoteRef:2] și la punerea în aplicare a politicii de securitate și apărare comune – raportul anual pe 2024[footnoteRef:3], [2:  Texte adoptate, P10_TA(2025)0057.]  [3:  Texte adoptate, P10_TA(2025)0058.] 

–	având în vedere rezoluțiile și recomandările sale privind relațiile transatlantice, în special recomandarea sa din 13 decembrie 2023 adresată Consiliului, Comisiei și Vicepreședintelui Comisiei/Înaltului Reprezentant al Uniunii pentru afaceri externe și politica de securitate privind relațiile UE-SUA[footnoteRef:4], [4:  Texte adoptate, P9_TA(2023)0468.] 

–	având în vedere conceptul strategic adoptat la summitul NATO de la Madrid din 29 iunie 2022,
–	având în vedere Busola strategică pentru securitate și apărare a UE, adoptată la 22 martie 2022,
–	având în vedere Cartea albă pentru apărarea europeană - „Readiness 2030”, din 19 martie 2025,
–	având în vedere declarația de la summitul de la Haga din 25 iunie 2025,
–	având în vedere Concluziile Consiliului European din 26 iunie 2025,
–	având în vedere avizul Comisiei pentru comerț internațional,
–	având în vedere articolul 55 din Regulamentul său de procedură,
–	având în vedere raportul Comisiei pentru afaceri externe (A10-0000/2025),
A.	întrucât parteneriatul strategic dintre UE și SUA se bazează pe o istorie comună de lungă durată, valori democratice și interese comune și întrucât acest parteneriat a avut un rol esențial în promovarea păcii, a stabilității, a democrației și a prosperității peste Atlantic și în toată lumea;
B.	întrucât peisajul geopolitic este caracterizat de provocări noi și complexe, inclusiv de o atracție tot mai mare a autoritarismului, de concurență geopolitică, de perturbări tehnologice și de dezastre cauzate de schimbările climatice;
C.	întrucât este urgent nevoie de o abordare cuprinzătoare și nuanțată a relațiilor dintre UE și SUA, care să echilibreze colaborarea consolidată, angajamentul strategic, respectul reciproc și urmărirea intereselor comune;
D.	întrucât NATO rămâne piatra de temelie esențială și de neînlocuit a securității transatlantice și întrucât cooperarea în domeniul apărării dintre Europa și SUA este vitală pentru descurajarea amenințărilor actuale și emergente la adresa securității transatlantice și mondiale;
E.	întrucât valorile democratice, drepturile fundamentale ale omului și statul de drept constituie însuși fundamentul și pilonii definitorii ai parteneriatului transatlantic și ai ordinii mondiale bazate pe norme;
F.	întrucât consolidarea înțelegerii de către public, a comunicării și a eforturilor de informare cu privire la relațiile dintre UE și SUA în rândul cetățenilor de pe ambele continente este esențială pentru întărirea încrederii și a cunoașterii reciproce;
G.	întrucât autonomia strategică în domeniile de reglementare și tehnologice are o importanță crucială pentru UE, menținând totodată un parteneriat transatlantic puternic și respectarea suveranității;
H.	întrucât provocările geopolitice tot mai mari reprezentate de ascensiunea puterilor mondiale și regionale, în special Rusia, Iran și China, necesită o abordare transatlantică coordonată și strategică;
I.	întrucât interdependența economică profundă dintre UE și SUA, care constituie cel mai mare parteneriat comercial și de investiții la nivel mondial, rămâne un motor vital al stabilității și creșterii economice la nivel mondial,
1.	solicită o abordare mai coordonată, mai coerentă și orientată mai mult spre viitor din partea UE în ceea ce privește parteneriatul strategic cu SUA, care să se concentreze atât pe obiectivele pe termen scurt, cât și pe cele pe termen mediu, pentru a construi o relație rezilientă și adaptată exigențelor viitorului, capabilă să răspundă cu eficacitate la realitățile globale în continuă evoluție și la provocările emergente;
2.	solicită instituirea și menținerea unor dialoguri strategice continue la nivel înalt între UE și SUA pentru a răspunde în momentele de cotitură esențiale și a răspunde dificultăților din această relație, cu un accent deosebit pe comerț, securitate și amenințările geopolitice emergente; accentuează că Europa trebuie să joace un rol proactiv și responsabil în cadrul propriilor politici de securitate și apărare, în strânsă cooperare cu SUA și NATO;
3.	recunoaște rolul de lider din trecut și din prezent al Americii în afacerile mondiale și încurajează SUA să sprijine în continuare securitatea europeană, inclusiv prin prezență militară; este ferm convins că, având în vedere amenințarea persistentă din partea regimurilor răuvoitoare, cooperarea strânsă va fi benefică pentru ambele părți;
4.	reiterează condamnarea în comun de către UE și SUA a influenței răuvoitoare și ostile a Iranului în Orientul Mijlociu, inclusiv a sprijinului său pentru atacurile teroriste abominabile din 7 octombrie 2023 ale Hamas împotriva Israelului, și a sprijinului activ al Iranului pentru teroriștii din întreaga lume; evidențiază pericolul imens pe care îl constituie programul nuclear iranian pentru securitatea comună;
5.	evidențiază că este necesar să se mențină și să se consolideze autonomia de reglementare a UE în domenii de politică critice, solicitând respectarea deplină a proceselor decizionale suverane și a integrității instituționale a UE;
6.	solicită UE și SUA să răspundă la provocarea multidimensională pe care o reprezintă China, subliniind că este nevoie de o strategie transatlantică cuprinzătoare și bine coordonată, care să recunoască China ca concurent strategic, inclusiv prin combaterea în comun a operațiunilor de spionaj și de influență ale Chinei, continuând totodată să ofere sprijin pentru democrația Taiwanului; recunoaște că China este un factor favorizant și un susținător al agresiunii Rusiei în Ucraina și al amenințărilor Rusiei la adresa securității europene și transatlantice;
7.	evidențiază rolul indispensabil și continuu al SUA în conducerea NATO și în eforturile colective de securitate, reafirmând sprijinul ferm pentru NATO ca instituție fundamentală pentru apărarea transatlantică și descurajare, în special în combaterea agresiunii și a acțiunilor destabilizatoare ale Rusiei și ale unor regimuri precum Iran, Belarus și Coreea de Nord; recunoaște rolul NATO în promovarea păcii și stabilității dincolo de zona euro-atlantică;
8.	sprijină și încurajează creșterea cheltuielilor și a inițiativelor europene pentru apărare care sunt pe deplin aliniate la obiectivele NATO, inclusiv eforturile de a construi un pilon european mai capabil și mai credibil în cadrul Alianței; evidențiază că este nevoie de coordonarea politicilor industriale de apărare și de cooperare între sectoarele industriale;
9.	evidențiază că este nevoie ca UE să rămână vigilentă, bine pregătită și gata să se adapteze la toate situațiile neprevăzute posibile pentru a-și proteja și promova interesele în cadrul parteneriatului transatlantic;
10.	afirmă angajamentul comun al UE și al SUA de a sprijini Ucraina în procesul actual de apărare împotriva agresiunii Rusiei, inclusiv prin consolidarea cadrelor de sancțiuni împotriva Rusiei, trăgând-o la răspundere pentru crimele de război și crimele împotriva umanității; pledează, de asemenea, pentru utilizarea activelor publice și private blocate ale Rusiei pentru a contribui la redresarea și reconstrucția Ucrainei; subliniază interesul comun al UE și al SUA pentru integrarea europeană a Ucrainei;
11.	subliniază importanța comerțului cu bunuri și servicii dintre UE și SUA; evidențiază că exporturile de bunuri și servicii ale SUA către UE sprijină 2,3 milioane de locuri de muncă în SUA, iar investițiile firmelor din UE în SUA generează locuri de muncă pentru 3,4 milioane de persoane; încurajează ambele părți să depună eforturi pentru eliminarea barierelor tarifare și netarifare din calea comerțului și să soluționeze orice litigiu comercial prin dialog și cooperare;
12.	solicită o cooperare și o coordonare strânse în domeniul securității economice, în special, schimbul de informații privind controlul exporturilor și pericolele legate de investițiile străine directe; accentuează importanța cooperării în ceea ce privește provocările economice externe comune, cum ar fi supracapacitatea și practicile comerciale neloiale, inclusiv din partea Chinei; solicită cooperare pentru îmbunătățirea accesului la materii prime critice și construirea unor lanțuri de aprovizionare reziliente; sprijină dezvoltarea unor inițiative de „mutare în țări partenere” pentru a crește competitivitatea economică;
13.	încurajează intensificarea cooperării în domeniul inovării tehnologice, inclusiv al dezvoltării și implementării tehnologiilor strategice și emergente, cum ar fi tehnologiile avansate de producție, IA și informatica cuantică; solicită măsuri de consolidare a rezilienței economice prin îmbunătățirea fluxului de resurse tehnologice de vârf între UE și SUA, crearea unor standarde adecvate pentru siguranța acestor tehnologii și consolidarea lanțurilor de aprovizionare conexe;
14.	accentuează că este important să se mențină și să se consolideze o coordonare strânsă în domeniul securității energetice, în special în ceea ce privește fluxul de materii prime, precum și să existe cooperare pentru dezvoltarea și promovarea soluțiilor energetice curate, inclusiv a tehnologiilor nucleare;
15.	își exprimă îngrijorarea cu privire la decizia SUA de a nu pune în aplicare acordul fiscal mondial al Organizației pentru Cooperare și Dezvoltare Economică; consideră că un sistem internațional coordonat de echitate fiscală este esențial pentru ca economia mondială să devină mai echitabilă și mai sustenabilă;
16.	recunoaște importanța construirii și menținerii unui parteneriat autentic între UE și SUA, bazat pe respect reciproc, valori democratice comune și interese strategice comune; solicită intensificarea eforturilor de promovare a democrației, a drepturilor omului și a statului de drept în întreaga lume;
17.	solicită atât UE, cât și SUA să își îmbunătățească în mod semnificativ strategiile de informare și comunicare publică pentru a crește gradul de sensibilizare și de înțelegere cu privire la parteneriatul transatlantic în rândul cetățenilor și al părților interesate, promovând implicarea dincolo de nivelul federal în SUA, prin implicarea autorităților de la nivel de stat, cum ar fi birourile guvernatorilor, adunările de la nivelul statelor și alte organisme care pot sprijini dezvoltarea unei astfel de cooperări;
18.	recomandă un dialog cu grupurile de reflecție, societatea civilă, mediul academic și alte părți interesate neguvernamentale pentru a îmbunătăți înțelegerea de către public și a încuraja dezbaterile în cunoștință de cauză; solicită promovarea schimburilor educaționale și culturale și a turismului;
19.	încredințează Președintei sarcina de a transmite prezenta rezoluție Consiliului Uniunii Europene, Vicepreședintei Comisiei/Înaltei Reprezentante a Uniunii pentru afaceri externe și politica de securitate, Comisiei, guvernelor și parlamentelor statelor membre și Congresului Statelor Unite ale Americii.

Parteneriatul transatlantic dintre UE și SUA se bazează pe un angajament comun față de democrație, statul de drept și ordinea internațională bazată pe norme. Având în vedere instabilitatea tot mai mare de la nivel mondial, raportul subliniază că este nevoie de o relație reînnoită și strategică între UE și SUA, bazată pe respect reciproc, cooperare consolidată și o viziune comună pentru pacea, securitatea și prosperitatea mondială.
Raportul evidențiază că NATO este piatra de temelie a securității transatlantice și salută eforturile europene crescute de a construi un pilon al apărării mai puternic și mai capabil în cadrul Alianței. Raportul solicită consolidarea dialogului în materie de securitate și apărare, o coordonare strânsă în ceea ce privește securitatea economică și o cooperare crescută în domeniul inovării tehnologice, al comerțului și al energiei.
El reafirmă rolul esențial al sprijinului din partea UE și a SUA pentru Ucraina, inclusiv prin utilizarea activelor blocate ale statului rus pentru reconstrucție, și abordează tema provocărilor reprezentate de puterile autoritare, cum ar fi China și Iran.
Raportul evidențiază rolul diplomației parlamentare și recomandă aprofundarea schimburilor structurate, inclusiv la nivel de stat și local, alături de o colaborare mai amplă cu grupurile de reflecție, societatea civilă și mediul academic, pentru a sprijini parteneriatul transatlantic și a asigura alinierea strategică pe termen lung.

DE LA CARE RAPORTORUL A PRIMIT CONTRIBUȚII
<FootprintIntro></FootprintIntro>
Potrivit articolului 8 din anexa I la Regulamentul de procedură, raportorul declară că a primit contribuții de la următoarele entități sau persoane pentru întocmirea raportului, înainte de adoptarea acestuia de comisie:
	Entitatea și/sau persoana

	Polski Instytut Spraw Miedzynarodowych (The Polish Institute of International Affairs)



Lista de mai sus este elaborată sub responsabilitatea exclusivă a raportorului.
În cazul în care în listă sunt identificate persoane fizice prin numele sau funcția lor ori prin ambele elemente, raportorul declară că a transmis persoanelor fizice în cauză Avizul Parlamentului European nr. 484 privind protecția datelor (https://www.europarl.europa.eu/data-protect/index.do), în care sunt stabilite condițiile în care sunt prelucrate datele lor cu caracter personal, precum și drepturile legate de prelucrarea respectivă.

